b'\n_START_ARTICLE_\nLFF taur\xc4\x97\n_START_PARAGRAPH_\nLFF taur\xc4\x97, SHARP LFF taur\xc4\x97 \xe2\x80\x93 Lietuvos futbolo federacijos organizuojamas futbolo turnyras, kuriame \xc5\xbeaid\xc5\xbeia geriausios Lietuvos A lygos bei I lygos (kai kuriais metai \xc5\xbeaid\xc4\x97 ir II lygos) komandos. Turnyras organizuojamas nuo 1990 m. (iki tol vadinosi \xe2\x80\x9eTiesos\xe2\x80\x9c taure).\n_START_SECTION_\nTurnyro taisykl\xc4\x97s\n_START_PARAGRAPH_\nVar\xc5\xbeybose privalo dalyvauti visos A lygos ir I lygos komandos, II, III bei IV lyg\xc5\xb3 klubai gali pateikti parai\xc5\xa1kas dalyvavimui ir pagal parai\xc5\xa1k\xc5\xb3 skai\xc4\x8di\xc5\xb3 nustatomas etap\xc5\xb3 skai\xc4\x8dius. LFF Taur\xc4\x97s var\xc5\xbeybose gali dalyvauti tik atitinkamo klubo pagrindin\xc4\x97 komanda._NEWLINE_Nuo 2007 m. sezono kiekviename etape iki pusfinalio burt\xc5\xb3 keliu nustatytos poros su\xc5\xbeaid\xc5\xbeia vienerias rungtynes, nam\xc5\xb3 aik\xc5\xa1t\xc4\x97 nusprend\xc5\xbeiama burt\xc5\xb3 keliu. Jei rezultatas lygus, \xc5\xbeaid\xc5\xbeiami 2 prat\xc4\x99simai po 15 minu\xc4\x8di\xc5\xb3, jei reikia, mu\xc5\xa1ami 11 m baudiniai. Pusfinalyje \xc5\xbeaid\xc5\xbeiamos dvejos rungtyn\xc4\x97s \xe2\x80\x93 i\xc5\xa1vykoje ir namuose. Esant lygiam rezultatui, \xc4\xaf sekant\xc4\xaf etap\xc4\x85 pereina komanda, pasiekusi daugiau \xc4\xafvar\xc4\x8di\xc5\xb3 i\xc5\xa1vykoje. Jei rezultatas lygus, \xc5\xbeaid\xc5\xbeiami prat\xc4\x99simai, jei reikia, mu\xc5\xa1ami 11 m baudiniai._NEWLINE_Finale \xc5\xbeaid\xc5\xbeiamos vienerios rungtyn\xc4\x97s._NEWLINE_Iki 2007 m. visuose etapuose i\xc5\xa1skyrus final\xc4\x85 buvo \xc5\xbeaid\xc5\xbeiama po dvejas rungtynes._NEWLINE_LFF taur\xc4\x97s var\xc5\xbeyb\xc5\xb3 iki ketvirtfinali\xc5\xb3 (imtinai) leid\xc5\xbeiama keisti 5 \xc5\xbeaid\xc4\x97jus, o pusfinaliuose ir finale kiekvienose rungtyn\xc4\x97se leid\xc5\xbeiama keisti 3 \xc5\xbeaid\xc4\x97jus. LFF taur\xc4\x97s var\xc5\xbeybose parai\xc5\xa1koje galima registruoti ne daugiau 30 \xc5\xbeaid\xc4\x97j\xc5\xb3. LFF Taur\xc4\x97s rungtyn\xc4\x97se komandos sud\xc4\x97tyje gali \xc5\xbeaisti ne daugiau kaip 4 \xc5\xbeaid\xc4\x97jai ne ES pilie\xc4\x8diai.'